3 ‘generaals’ vas vir afpersingArgieffoto: SAPD/Facebook Drie polisiebeamptes van Durban is tot drie jaar tronkstraf gevonnis op aanklagte van afpersing. Dit volg nadat hulle van ŉ sakeman omkoopgeld van R50 miljoen geëis het om te voorkom dat hy in hegtenis geneem word. Pradeep Masallia (37), Abdul Rahim (43) en Abdool Yameen Sadik (37) van die Durbanse polisie het Maandag in die Alexandra-landdroshof in Johannesburg verskyn op aanklagte van afpersing. Al drie het skuldig op die aanklagte gepleit. ŉ Sersant van die Durbanse polisie se honde-eenheid, Bradley Matthews, was glo ŉ medepligtige in die saak. Hy sal na verwagting op 23 Julie in die hof verskyn. Luidens ŉ verklaring van die Valke het die drie polisiebeamptes hulself as generaals van die Valke voorgedoen. Hulle sou kwansuis in Mei verlede jaar ŉ bedrogsaak teen die vooraanstaande sakeman in Kyalami, Gauteng, ondersoek het. Hulle het die sakeman met R50 miljoen afgepers in ruil daarvoor dat die korrupsiesaak teen hom laat vaar word. Die beamptes het ook toegang tot die sakeman se bankbesonderhede geëis. Hulle het luidens die ondersoek byna R9,8 miljoen uit sy bankrekening na hul persoonlike bankrekeninge oorbetaal. Die Valke sê in die verklaring hulle het dadelik ná die voorval hul eenheid vir ernstige korrupsie-ondersoeke oor die drie beamptes gewaarsku. ŉ Ondersoek is onmiddellik geloods. Die beamptes is vroeër vandeesmaand, ŉ paar maande nadat die ondersoek van stapel gestuur is, in hegtenis geneem.